CELEX: 52008XG1213(04)
Language: el
Date: 2008-11-20 00:00:00
Title: Συμπεράσματα του Συμβουλίου της 20ής Νοεμβρίου 2008 σχετικά με την ευρωπαϊκή ψηφιακή βιβλιοθήκη EUROPEANA

13.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/18
            
         Συμπεράσματα του Συμβουλίου της 20ής Νοεμβρίου 2008 σχετικά με την ευρωπαϊκή ψηφιακή βιβλιοθήκη EUROPEANA
   (2008/C 319/07)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΘΕΩΡΩΝΤΑΣ ότι:
   
               —
            
            
               η δημιουργία της ευρωπαϊκής ψηφιακής βιβλιοθήκης EUROPEANA, κοινού σημείου πολύγλωσσης επιγραμμικής πρόσβασης στο ψηφιακό πολιτιστικό υλικό όλης της Ευρώπης (βιβλία, εφημερίδες, φωτογραφίες, κινηματογραφικά και οπτικοακουστικά έργα, αρχειακά έγγραφα, μουσειακά έργα, μνημειακή και αρχαιολογική κληρονομιά κλπ.), αποτελεί μία θαυμάσια ευκαιρία για την ανάδειξη της πολιτιστικής κληρονομιάς των κρατών μελών και την πρόσβαση όλων στην κληρονομιά αυτή,
            
         
               —
            
            
               πιο γενικά, η ψηφιοποίηση και η επιγραμμική προσβασιμότητα του πολιτιστικού υλικού των κρατών μελών και η ψηφιακή διαφύλαξη είναι ουσιώδους σημασίας όσον αφορά την αξιοποίηση της πολιτιστικής κληρονομιάς, το δυναμισμό της δημιουργίας περιεχομένων και την εμφάνιση νέων επιγραμμικών υπηρεσιών· συμβάλλουν στον εκδημοκρατισμό της πρόσβασης στον πολιτισμό και στις γνώσεις και στην ανάπτυξη της κοινωνίας των πληροφοριών και της οικονομίας της γνώσης,
            
         
               1.
            
            
               ΥΠΟΓΡΑΜΜΙΖΕΙ:
               
                           —
                        
                        
                           την προσήλωσή του στους στόχους, δράσεις και χρονοδιαγράμματα που καθορίσθηκαν, βάσει της σύστασης της Επιτροπής της 24ης Αυγούστου 2006 (1), στα συμπεράσματά του της 13ης Νοεμβρίου 2006 για την ψηφιοποίηση και την επιγραμμική προσβασιμότητα πολιτιστικού υλικού και για την ψηφιακή διαφύλαξη (2),
                        
                     
                           —
                        
                        
                           τη σημασία της διεξαγωγής εργασιών στον τομέα της ψηφιοποίησης, της διαφύλαξης και της διάθεσης περιεχομένων με σεβασμό των κοινοτικών και διεθνών νομοθετικών ρυθμίσεων σχετικά με την πνευματική ιδιοκτησία.
                        
                     
         
               2.
            
            
               ΥΠΟΔΕΧΕΤΑΙ με ενδιαφέρον:
               
                           —
                        
                        
                           το ψήφισμα του Ευρωπαϊκού Κοινοβουλίου της 27ης Σεπτεμβρίου 2007 με τίτλο «i2010: προς μία ευρωπαϊκή ψηφιακή βιβλιοθήκη» (3),
                        
                     
                           —
                        
                        
                           την ανακοίνωση της Επιτροπής της 3ης Ιανουαρίου 2008 σχετικά με το «επιγραμμικό δημιουργικό περιεχόμενο στην ενιαία αγορά»,
                        
                     
                           —
                        
                        
                           και την ανακοίνωση της Επιτροπής της 11ης Αυγούστου 2008 με τίτλο «Η πολιτιστική κληρονομιά της Ευρώπης με ένα κλικ του ποντικιού — Η πρόοδος στην ψηφιοποίηση και την επιγραμμική προσβασιμότητα πολιτιστικού υλικού και στην ψηφιακή διαφύλαξη, στην Ευρωπαϊκή Ένωση» (4), η οποία υπογραμμίζει την πρόοδο που επιτεύχθηκε στην εφαρμογή της σύστασης της Επιτροπής και των συμπερασμάτων του Συμβουλίου του 2006, επισημαίνοντας τις σημαντικές διαφορές όσον αφορά την πρόοδο της διαδικασίας που λαμβάνει τώρα χώρα στα κράτη μέλη.
                        
                     
         
               3.
            
            
               ΔΙΑΠΙΣΤΩΝΕΙ με ικανοποίηση:
               
                           —
                        
                        
                           τη σταδιακή εφαρμογή της ευρωπαϊκής ψηφιακής βιβλιοθήκης EUROPEANA, που οδήγησε στη δημιουργία του ιδρύματος ολλανδικού δικαίου «Ευρωπαϊκή Ψηφιακή Βιβλιοθήκη» στις 8 Νοεμβρίου 2007 και στην έναρξη του πρωτοτύπου στις 20 Νοεμβρίου 2008,
                        
                     
                           —
                        
                        
                           τη συμμετοχή των κρατών μελών, των πολιτιστικών ιδρυμάτων και πιο ευρέως των επαγγελματιών στις διαδικασίες ψηφιοποίησης και επιγραμμικής προσβασιμότητας του πολιτιστικού υλικού και ψηφιακής διαφύλαξης,
                        
                     
                           —
                        
                        
                           την υποστήριξη της Επιτροπής στο σχέδιο αυτό και γενικότερα στις διαδικασίες ψηφιοποίησης, ιδίως μέσω του προγράμματος eContent plus και του 7ου προγράμματος-πλαισίου τεχνολογικής έρευνας και ανάπτυξης, της σύστασης, το 2007, της ομάδας εμπειρογνωμόνων των κρατών μελών σχετικά με την ψηφιοποίηση και την ψηφιακή διαφύλαξη (5) και, το 2006, της ομάδας εμπειρογνωμόνων υψηλού επιπέδου (6), καθώς και της έναρξης μελετών (7),
                        
                     
                           —
                        
                        
                           τη σύναψη, στις 4 Ιουνίου 2008, από τους εκπροσώπους των βιβλιοθηκών, των αρχείων, των οπτικοακουστικών αρχείων και των νόμιμων δικαιούχων, υπό την αιγίδα της Επιτροπής, μιας συμφωνίας για τις κατευθυντήριες γραμμές σχετικά με τη δεόντως επιμελή αναζήτηση των δικαιούχων όσον αφορά τα ορφανά έργα.
                        
                     
         
               4.
            
            
               ΘΕΩΡΕΙ ότι η επιτυχία και η μακροπρόθεσμη βιωσιμότητα της EUROPEANA και, γενικότερα, των διαδικασιών ψηφιοποίησης και επιγραμμικής προσβασιμότητας του πολιτιστικού υλικού και ψηφιακής διαφύλαξης που ξεκίνησαν στα κράτη μέλη συνεπάγονται:
               
                           —
                        
                        
                           ενεργητική και διαρκή υποστήριξη στην ψηφιοποίηση και στην επιγραμμική προσβασιμότητα του πολιτιστικού υλικού και στην ψηφιακή διαφύλαξη, ούτως ώστε να εξασφαλισθεί ποικίλη και ποιοτική προσφορά, αντιπροσωπευτική της πολιτιστικής και γλωσσικής ποικιλομορφίας και του πλούτου της πνευματικής κληρονομιάς της Ένωσης,
                        
                     
                           —
                        
                        
                           τη συνέχιση της αναζήτησης συντονισμένων πρακτικών λύσεων σύμφωνων με τα δικαιώματα δημιουργού και τα συγγενικά δικαιώματα, ως συμβολή στην επιγραμμική προσβασιμότητα του ευρύτερου δυνατού πολιτισμικού υλικού,
                        
                     
                           —
                        
                        
                           την ανάπτυξη τεχνολογιών που εξασφαλίζουν την μακροπρόθεσμη ψηφιακή διαφύλαξη, τη διαλειτουργικότητα των συστημάτων πρόσβασης στα περιεχόμενα, πλοήγηση και διαθεσιμότητα αυτών των περιεχομένων σε πολλές γλώσσες και την παροχή ποικίλων και ποιοτικών υπηρεσιών στους πολίτες,
                        
                     
                           —
                        
                        
                           τον ορισμό ενός μακροπρόθεσμα βιώσιμου οικονομικού προτύπου της EUROPEANA και τη διαρκή υποστήριξη του συνόλου των ενδιαφερομένων μερών — πολιτιστικών ιδρυμάτων, επαγγελματιών, κρατών μελών και Επιτροπής.
                        
                     
         
               5.
            
            
               ΚΑΛΕΙ ΤΑ ΚΡΑΤΗ ΜΕΛΗ:
               
                           —
                        
                        
                           να συνεχίσουν κατά τρόπο ενεργητικό και ενισχυμένο την εφαρμογή των εθνικών στρατηγικών και στόχων τους σύμφωνα με τα συμπεράσματα του Συμβουλίου της 13ης Νοεμβρίου 2006 σχετικά με την ψηφιοποίηση και την επιγραμμική προσβασιμότητα του πολιτιστικού υλικού και την ψηφιακή διαφύλαξη — κυρίως με τον καθορισμό, στο πλαίσιο αυτό, ποσοτικών και ποιοτικών στόχων και την κινητοποίηση των αντίστοιχων πόρων,
                        
                     
                           —
                        
                        
                           να προωθήσουν τη συνέργεια μεταξύ τους καθώς και μεταξύ των διαφόρων οργανισμών τους οποίους αφορούν οι διαδικασίες ψηφιοποίησης και επιγραμμικής προσβασιμότητας του πολιτιστικού υλικού και ψηφιακής διαφύλαξης, για τον εμπλουτισμό της προσφοράς ψηφιακού πολιτιστικού υλικού,
                        
                     
                           —
                        
                        
                           να συνεχίσουν την υποστήριξή τους, στα πλαίσια των εθνικών τους στρατηγικών, στην ενσωμάτωση του ψηφιακού πολιτιστικού υλικού στην EUROPEANA, κυρίως με την προώθηση προτύπων διαλειτουργικότητας, τη δημιουργία ή τη βελτίωση πυλών συγκέντρωσης των εθνικών περιεχομένων ή, κατά περίπτωση, τον καθορισμό, λαμβανομένων υπόψη των προτεραιοτήτων των πολιτιστικών ιδρυμάτων που συμμετέχουν στο εν λόγω σχέδιο, ευρωπαϊκών θεματολογίων για την επιλογή αυτού του υλικού,
                        
                     
                           —
                        
                        
                           να λάβουν υπόψη το στόχο της ενσωμάτωσης στην EUROPEANA των προστατευόμενων έργων και να ενθαρρύνουν προς τον σκοπό αυτό, σεβόμενα τα ισχύοντα εθνικά και κοινοτικά συστήματα δικαιωμάτων δημιουργού και συναφών δικαιωμάτων, τη σύναψη συμφωνιών μεταξύ των ενδιαφερομένων μερών, αποτελεσματικών σε διασυνοριακό πλαίσιο, με στόχο την συμβολή τους στην ψηφιοποίηση και την επιγραμμική προσβασιμότητα των έργων αυτών,
                        
                     
                           —
                        
                        
                           να διαθέτουν μηχανισμούς για τη διευκόλυνση της ψηφιοποίησης και της επιγραμμικής πρόσβασης των ορφανών έργων και των έργων που δεν εκδίδονται, ούτε διαδίδονται πλέον, σεβόμενα πλήρως τα δικαιώματα και τα συμφέροντα των δικαιούχων.
                        
                     
         
               6.
            
            
               ΚΑΛΕΙ ΤΗΝ ΕΠΙΤΡΟΠΗ:
               
                           —
                        
                        
                           να ενθαρρύνει και να συντονίσει τις εργασίες που αποσκοπούν στη βελτίωση της μακροπρόθεσμης ψηφιακής διαφύλαξης και της διαλειτουργικότητας των συστημάτων πρόσβασης στα περιεχόμενα, κυρίως μέσω της ανταλλαγής ορθών πρακτικών και της διάδοσης κανόνων, και στην υποστήριξη της έρευνας και της ανάπτυξης στον τομέα των καινοτόμων τεχνολογιών, ούτως ώστε να εξασφαλισθεί ιδίως η μακροπρόθεσμη διαφύλαξη του ψηφιακού πολιτιστικού υλικού, πλοήγηση και διαθεσιμότητα των εν λόγω περιεχομένων σε πολλές γλώσσες και η ανάπτυξη νέων χρήσεων,
                        
                     
                           —
                        
                        
                           να εξετάσει τη δυνατότητα ενίσχυσης της οικονομικής υποστήριξης, στο πλαίσιο των υφισταμένων κοινοτικών προγραμμάτων και των τρεχουσών δημοσιονομικών προοπτικών, της ψηφιοποίησης του πολιτιστικού υλικού με ευρωπαϊκή προστιθέμενη αξία που συμβάλλει στην EUROPEANA, το οποίο προέρχεται από τα κράτη μέλη, λαμβανομένων δεόντως υπόψη των εθνικών στρατηγικών και στόχων,
                        
                     
                           —
                        
                        
                           να εκτιμήσει, ιδίως βάσει των εκθέσεων των κρατών μελών, την πρόοδο που σημειώνεται και τις οικονομικές και δημοσιονομικές, μεταξύ άλλων, προοπτικές ανάπτυξης της EUROPEANA, καθώς και την πρόοδο που σημειώθηκε στα κράτη μέλη στον τομέα της ψηφιοποίησης και της επιγραμμικής προσβασιμότητας του πολιτιστικού υλικού και της ψηφιακής διαφύλαξης, και να υποβάλει σχετική έκθεση στο Ευρωπαϊκό Κοινοβούλιο και στο Συμβούλιο το 2010.
                        
                     
         
               7.
            
            
               ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠH, στα πλαίσια των αντίστοιχων αρμοδιοτήτων τους:
               
                           —
                        
                        
                           να ευνοήσουν την ανάπτυξη της EUROPEANA και να συνεργασθούν με τους ενδιαφερόμενους φορείς, ιδίως με τη στήριξη της ομάδας εμπειρογνωμόνων των κρατών μελών για την ψηφιοποίηση και την ψηφιακή διαφύλαξη, ώστε να καθορίσουν ένα οικονομικό και διαχειριστικό πρότυπο που να εξασφαλίζει την επιτυχία και τη μακροπρόθεσμη βιωσιμότητά της,
                        
                     
                           —
                        
                        
                           να προωθήσουν ενεργά την EUROPEANA στην Ευρώπη και στον κόσμο και να προαγάγουν οικονομικές συμπράξεις μεταξύ δημόσιων και ιδιωτικών φορέων, χρήσιμες για την ανάπτυξή της, ιδίως στον τομέα της ψηφιοποίησης και της επιγραμμικής προσβασιμότητας του πολιτιστικού υλικού και της ψηφιακής διαφύλαξης.
                        
                     
         
               8.
            
            
               ΚΑΛΕΙ ΤΟ ΙΔΡΥΜΑ «ΕΥΡΩΠΑΙΚΗ ΨΗΦΙΑΚΗ ΒΙΒΛΙΟΘΗΚΗ»:
               
                           —
                        
                        
                           να συνεργασθεί στενά με τα κράτη μέλη, την Επιτροπή και τα πολιτιστικά ιδρύματα, στα πλαίσια των αντίστοιχων αρμοδιοτήτων τους, ώστε να καθορισθεί ένα οικονομικό και διαχειριστικό πρότυπο που να εξασφαλίζει την επιτυχία και την μακροπρόθεσμη βιωσιμότητα της EUROPEANA.
                        
                     
         
      (1)  ΕΕ L 236 της 31.8.2006, σ. 28.
   
      (2)  ΕΕ C 297 της 7.12.2006, σ. 1.
   
      (3)  2006/2040 (ΙΝΙ).
   
      (4)  Έγγρ. 12580/08.
   
      (5)  Απόφαση της Επιτροπής της 22ας Μαρτίου 2007 (ΕΕ L 119 της 9.5.2007, σ. 45).
   
      (6)  Απόφαση της Επιτροπής της 27ης Φεβρουαρίου 2006 (ΕΕ L 46 της 16.2.2006, σ. 32).
   
      (7)  Μελέτες σχετικά με την πρόοδο της ψηφιοποίησης του πολιτιστικού περιεχομένου στην Ευρωπαϊκή Ένωση, τις κοινωνικοοικονομικές επιπτώσεις της μακροπρόθεσμης διαφύλαξης των ψηφιακών πηγών και τις κοινωνικοοικονομικές επιπτώσεις των πηγών ελεύθερης πρόσβασης.